Suid Afrikaanse Nuus Thread - Page 202 - Stormfront
Page 202 of 226 « First < 102 152 188 189 190 191 192 193 194 195 196 197 198 199 200 201 202 203 204 205 206 207 208 209 210 211 212 213 214 215 216 > Last »
12-13-2008, 03:41 PM #2011
Polisielede moet self pa staan
Slagoffers van onregmatige arrestasies deur "domastrante" polisielede eis dat die beampte wat die inhegtenisneming uitvoer, uit sy of haar sak moet begin opdok vir miljoene rande se skadevergoedingseise eerder as die belastingbetaler soos wat tans die geval is.
'n Steekproef wat Rapport op sy webwerf oor onregmatige arrestasies deur die polisie gedoen het, dui daarop dit landwyd toeneem.
Talle regslui het dit aan Rapport beaam dat al hoe meer wetsgehoorsame burgers vir onbenullighede aangekeer en meestal oornag toegesluit word.
Juis daarom is daar 'n drastiese toename in skadevergoedingseise teen die polisie, sê mnr. Wessie Wessels, 'n prokureur wat onder meer in dié skadevergoedingseise spesialiseer.
Nóg die polisie nóg die departement van justisie reageer op Rapport se navrae oor hoe drasties die toename is.
Verlede maand het mnr. Nathi Mthethwa, minister van veiligheid en sekuriteit, egter aan die parlement erken ook hy is bekommerd dat al hoe meer belastinggeld aan slagoffers betaal word vir polisielede se ondeurdagte dade.
Adv. Marius Bouwer, wat die afgelope week skadevergoeding van R205 000 in die Pretoriase hooggeregshof toegestaan is teen die polisie, sê dit sal net einde kry as die bepalings van die Wet op die Bestuur van Openbare Finansies ook op polisielede toegepas word en hulle self pa staan vir die skade wat hulle aanrig.
"Selfs al sou ek 'n miljoen rand se skadevergoeding gekry het, sal dit nie vergoed vir die pyn, trauma en vernedering wat ek ervaar het nie.
"Dit gebeur op 'n daaglikse basis met onskuldige mense landwyd, maar niks word aan die betrokke polisielede gedoen nie juis omdat die belastingbetaler se geld gebruik word om slagoffers te vergoed," sê Bouwer, voormalige operasionele bevelvoerder van die polisie se teen-korrupsie-eenheid.
Hy was nog in die polisie toe hy en 'n kollega in 2002 in hegtenis geneem is nadat 'n lyk op sy plaas Soetdorings by Bultfontein, noord van Pretoria, gekry is. Sy arrestasie het gekom nog voordat 'n lykskouing op die oorledene gedoen is.
Die saak is weke later summier in die landdroshof in Pretoria-Noord teruggetrek omdat die oorledene aan "natuurlike oorsake" dood is.
Adv. Piet Haasbroek vertel hy het die afgelope week vir 'n kliënt in Durban verskyn wat in hegtenis geneem is vir beweerde diefstal omdat 'n vragmotor wat hy besit twee weke gelede in 'n botsing betrokke was en die lisensieskyfie glo van die ander vragmotor verwyder is.
"Hy is 'n bekende sakeman, maar moes 'n nag in die polisieselle deurbring omdat die polisie beweer het hulle kan nie sy adres bevestig nie. Dit nadat die ondersoekbeampte vir hom gesê het daar sal seker gemaak word dat hy in aanhouding bly," sê Haasbroek.
Mnr. Carl Volschenk, 'n gewese superintendent in die polisie, vertel dat hy ook op 17 Junie 2004 onregmatig gearresteer is op sy pos by die polisie se sentrale vuurwapenregister.
Daar is beweer hy het vals vuurwapenlisensieaansoeke goedgekeur. Nadat Volschenk ses keer in die hof verskyn het, is die saak teen hom weens 'n gebrek aan getuienis teruggetrek.
Ondanks dit is hy ná 'n tugverhoor ontslaan. "Na meer as 'n jaar het ek my saak teen die polisie in die arbeidshof gewen en moes die polisie R105 000 aan my uitbetaal. Daar was geen getuienis om my weens wangedrag skuldig te bevind nie," sê Volschenk.
Hy het in die Pretoriase landdroshof skadevergoeding van R45 000 van die polisie ontvang vir sy onregmatige arrestasie.
Nou eis Volschenk in die Pretoriase hooggeregshof verdere skadevergoeding van R2 miljoen omdat sy loopbaan deur sy gewese werkgewer se beweerde kwaadwillige optrede vernietig is.
Ook mnr. Louis Erasmus, die besturende direkteur van 'n maatskappy, dagvaar die polisie vir skadevergoeding nadat hy onregmatig gearresteer is weens die beweerde intimidasie van en die rig van 'n vuurwapen op 'n geleentheidwerker.
Erasmus moes oornag in aanhouding deurbring. Ses weke later is die saak teen hom uit die hof gegooi nadat ses ooggetuies se verklarings met sy ontkenning van die bewerings gestrook het.
* Rapport kon weens 'n gebrek aan ruimte ongelukkig nie die verhale van al die lesers wat op die uitnodiging op die webwerf gereageer het, publiseer nie.
12-13-2008, 03:47 PM #2012
'Dr Death' maak rug styf
In die elf jaar sedert dr. Wouter Basson die eerste keer strafregtelik vervolg is vir sy betrokkenheid by Projek Coast, die Weermag se navorsingsprogram oor chemiese en biologiese oorlogvoering, het hy hom nog nét verdedig – elke keer suksesvol.
Nou het hy genoeg gehad van vervolging.
Die eerste keer in langer as 'n dekade maak hy nou sy rug styf deur die Suid-Afrikaanse Raad op Gesondheidsberoepe (RGSA) hof toe te vat weens die raad se pogings om hom "tot elke prys" skuldig te bevind aan "onprofessionele en onetiese gedrag".
Hy het die afgelope week die Pretoriase hooggeregshof genader om die RGSA se tugondersoek teen hom as onregmatig, onredelik en onregverdig te verklaar omdat die raad, volgens hom, 'n verskuilde agenda en bybedoelings het met dié stap.
Hy vra die hof om 'n hofbevel om die tugverhoor onmiddellik stop te sit.
Basson, wat as 'n private kardioloog in Durbanville praktiseer, voer aan die RGSA voer 'n eierdans uit rakende deskundige getuienis, die verskaffing van inligting, die voortdurende rondskuif van verhoordatums en allerlei vertragingstegnieke.
Hy sê ook die RGSA tree bevooroordeeld teenoor hom as lid op ten einde doelbewus 'n saak teen hom te bou.
Die RGSA se optrede teen hom is niks minder nie as "skokkend", sê Basson.
Behalwe die strafsaak wat in 1999 teen hom begin is, is dit nou presies agt jaar dat die swaard van 'n mediese tugverhoor ook oor sy kop hang.
Klagte van "onprofessionele en onetiese gedrag" is in Desember 2000 by die RGSA teen hom ingedien.
In November verlede jaar het dit skielik tot stilstand gekom toe die RGSA se eie getuie, prof. Solomon Benatar, toe voorsitter van die Suid-Afrikaanse tussentydse nasionale gesondheidsnavorsing-etiekkomitee, onder druk van Basson se regsverteenwoordiger, adv. Jaap Cilliers, geswig het.
Benatar het toegegee: Basson het nié onprofessioneel of oneties opgetree nie.
Volgens Basson "sou jy verwag dat die RGSA Benatar se mening aanvaar en nie tot elke prys daarna streef om my, as RGSA-lid, ernstig te benadeel en ander getuies te soek net om hul eie deskundige teen te gaan nie.
"Die RGSA het gesê Benatar is vir hom 'n verleentheid. Waarom is eerlikheid dan 'n verleentheid?
"Waarom aanvaar die RGSA dit nie dat een van sy lede deur deskundige getuienis van alle blaam onthef is nie?
"Die hooggeregshof het (in 2002) bevind ek het niks verkeerd gedoen toe ek by Coast betrokke was nie.
"Tog bedryf die weermag stééds dié projek – mediese praktisyns wat RGSA-lede is, is in beheer daarvan. Hoekom tree die RGSA dan net teen mý op en nie teen hulle nie?
"Dat die RGSA die verhoor bly uitstel, dui op 'n onbehoorlike motief."
Basson voer aan dat die RGSA nou 'n nuwe getuie, prof. Stephen Mills van die Universiteit van Minnesota "teen groot koste" wil invoer om getuienis teen hom te vind.
"Dit lyk of geen Suid-Afrikaanse deskundige enigsins van prof. Benatar verskil nie."
12-13-2008, 03:51 PM #2013
12-16-2008, 01:02 AM #2014
Kameras gaan Livingstone-hospitaal bewaak oor geweld toeneem
Port Elizabeth. – Sekerheid by plaaslike staatshospitale is onder die loep ná verskeie gewelddadige voorvalle vanjaar.
Die Oos-Kaapse gesondheidsdepartement het bevestig hy is só bekommerd hy gaan nou kringtelevisiekameras in die Livingstone-hospitaal installeer.
Dit volg ná verskeie gewelddadige aanvalle op sekerheidsbeamptes en selfs die ontsnapping van en moord op 'n vermeende bendelid wat in die hospitaal behandel is.
In Junie het 'n skietvoorval 'n pasiënt dood gelaat en 'n dokter is ook beseer.
Vier gewapende mans het na bewering die hospitaal binnegestorm, 'n pasiënt doodgeskiet en 'n dokter gewond.
In Oktober het 'n groep swaar gewapende voortvlugtende transitorowers ook die provinsiale hospitaal binnegestorm en een van hul makkers ontset.
Die sekerheid by die Dora Nginza-hospitaal moes ook vanjaar teen meer as R6 miljoen opgeknap word nadat 'n dokter en drie verpleegsters in onverwante voorvalle op die terrein beroof en ternouernood ontkom het toe daar op hulle geskiet is.
Volgens mnr. Siyanda Manana, 'n departementele woordvoerder, is die Livingstone-hospitaal uitgewys as die hospitaal waar die meeste gewelddadige voorvalle plaasvind.
Die projek sal later ook in ander hospitale in die provinsie aangepak word.
Manana het gesê beheerde toegang tot eenhede soos die kraamsale en ongevalle word beplan.
Stelsels wat slegs mense met 'n toelatingskaart toegang gee, word ook beplan.
12-16-2008, 01:03 AM #2015
Verdagtes vlug met kluis én geld van Mike's Kitchen
Port Elizabeth. – Drie verdagtes het die restaurant Mike's Kitchen Sondagaand in Buffelsfonteinweg beroof.
Volgens kapt. Sandra Janse van Rensburg, 'n polisiewoordvoerder, het die mans omstreeks 20:00 toegeslaan.
"Twee personeellede het vullissakke by die agterdeur uitgeneem toe hulle glo gegryp en met 'n wapen gedreig is.
"Die verdagtes wou weet waar die bestuurder se kantoor is," het Van Rensburg gesê.
Die kluis, met sowat R13 000 kontant, is uit die kantoormuur gebreek. Die verdagtes het daarna in 'n wit Volkswagen Golf gevlug.
Niemand is in die voorval beseer nie. Die polisie ondersoek 'n saak van gewapende roof.
12-17-2008, 02:46 AM #2016
Mnr. Pierre Eksteen (79) was op 16 Desember 1938 teenwoordig met die hoeksteenlegging van die Voortrekkermonument in Pretoria.
Op 16 Desember 1949 het hy 'n foto geneem van hoe die deure van dié monument tydens die inwyding oopgestoot word.
Mev. Eksteen kan nog onthou hoe daar in die oomblikke voordat die son op die senotaaf geskyn het, stilte en spanning in die lug was.
"Dr. D.F. Malan (destydse eerste minister) het nog met sy mooi stem iets gesê, toe val die son op die senotaaf," het mev. Eksteen gesê.
Gister het dié egpaar, wat in Krugersdorp woon, die geloftediens kom bywoon omdat dit 170 jaar sedert die Slag van Bloedrivier is. Anders as in 1949 het hulle dié keer nie gesien hoe die son op die senotaaf skyn nie omdat dit bewolk was.
Eksteen vermoed hy is die enigste persoon wat gister se verrigtinge, die hoeksteenlegging 'n die inwyding van die monument bygewoon het.
"Toe die massa mense die Transvaalse volkslied gesing het, het ek hoendervel gekry dat my tone krul."
Wat nog 'n riem onder die hart vir Eksteen was, was hoe baie jongmense dié geleentheid gister bygewoon het.
"Ek dink werklik daar is 'n toekoms vir Afrikaners.
"Iets moet net los en wakker gemaak word. Soos hier vandag. Dit was 'n wonderlike voorreg om dit te kan beleef."
12-17-2008, 02:48 AM #2017
Gebedsaksie laat verkeer stilstaan
Springfontein (Vrystaat). – Jonk en oud het gister hier hande gevat en die verkeer op die besige N1-hoofweg 'n paar minute tot stilstand gebring om vir geduld, waaksaamheid en 'n veilige pad te bid.
Inwoners van Springfontein en omgewing, die polisie van Trompsburg, Bethulie en Edenburg, die ambulansdienste, die departement van justisie, die verkeersdepartement en ander belanghebbendes het onder leiding van mev. Anne Pretorius, aanklaer op Springfontein en Bethulie, hul jaarlikse gebed buite die dorp gehou.
"Ons doen dit jaarliks sedert 2006. Ons vergader voor 16 Desember, vroeg Januarie en die Donderdag voor Paasnaweek om te bid."
Die groep bid dat elke voertuig op die pad sy bestemming veilig sal bereik. Pretorius het uit Psalm 121 gelees.
Motoriste het gestop en sommige het nader gestap om aan die gebed deel te neem. 'n Krans is langs die pad gelê en kerse is aangesteek.
Die gebedsaksie sluit op 5 Januarie af wanneer die groep weer byeenkom en bid dat almal veilig by hul huise aankom.
12-17-2008, 02:49 AM #2018
'Niemand weet dis roof' toe 5 toeslaan
Die laataand-rooftog by Sun City se casino gaan haar nie daar weghou nie.
Môreaand gaan sy weer soontoe om te dobbel.
So het 'n Lichtenburgse vrou, wat anoniem wil bly, aan Beeld gesê oor dié rooftog Vrydagaand laat.
Die polisie soek vyf gewapendes wat die casino binnegekom, die kassier aangehou en met sakke vol geld gevlug het.
Die vrou vertel sy het Vrydagaand by die pokerspeltafel in die casino se rookafdeling gesit toe die rooftog tussen 23:30 en middernag plaasgevind het.
Aan die oorkant van die vertrek was daar "ewe skielik 'n konsternasie" by die kassiere.
Die pokerspelers het in die rigting van die konsternasie gekyk, maar nie geweet wat aangaan nie.
Sy vertel die pokertafel se kaartgewer het ook kort-kort in daardie rigting gekyk.
Een van die pokerspelers het hom hiervoor vererg en aan die kaartgewer gesê "sy moet aangaan met haar werk".
"Ek het nog gegrap oor of ek moet duck of wat," sê sy.
'n Groepie mense het toe uit die casino gehardloop.
Binne oomblikke was daar senior personeellede en veiligheidsmense in die casino.
"Dit was alles so vinnig verby, binne 10 min. Jy kan dit nie glo nie. Baie mense (in die casino) het nie geweet dis 'n rooftog nie. Dit was sonder slag of skoot en niemand het gegil nie. Almal was redelik kalm."
Die vrou, 'n gereelde besoeker aan dobbelhuise, sê: "Eintlik kan jy nog lag by die tragedie."
Sy vertel toe rowers in Desember 2005 op die Tusk Rio Casino in Klerksdorp toegeslaan het, was een van die rowers glo "soos 'n lastige vlieg" vir 'n dobbelaar by 'n munt-outomaat.
Die rower het glo 'n wapen op die dobbelaar gerig en die dobbelaar het hom glo "f***f" toegesnou. "Die rower was oorbluf en het hom toe maar gelos," sê sy.
Volgens die vrou sal sy haar ringe insluk as 'n rower in 'n casino daarop aandring omdat dit vir haar van groot sentimentele waarde is.
Supt. Lesego Metsi, Noordwes-polisiewoordvoerder, sê die vyf gewapendes was nie vermom toe hulle die casino binnegekom het nie. Hulle het pette op hul koppe gehad.
Die vyf het 'n kassier gekonfronteer en aangehou. Hulle het na die agterkant van die toonbank gegaan en die geld hier in sakke gestop.
Metsi kon nie die bedrag bekend maak wat gevat is nie.
Die rowers het in 'n Colt-bakkie gevlug. Geen skote is afgevuur nie en geen besering is by die polisie aangemeld nie.
Die bakkie is later verlate gevind.
12-18-2008, 02:49 AM #2019
Roadlink se busse mag nie in KZN ry
Durban. – Die regering kan nie arms gevou sit terwyl openbare vervoer-operateurs mense "slag" nie.
So het mnr. Bheki Cele, KwaZulu-Natalse LUR vir vervoer, gister gesê toe hy bekend gemaak het busse van SA Roadlink sal van Vrydag middernag vir die duur van 'n ondersoek ná 'n ongeluk eergister aan die suidkus nie meer op die provinsie se paaie toegelaat word nie.
Alle bestuurders van busse en taxi's wat voortaan die spoedgrens in die provinsie oorskry, oorlaai is of onpadwaardig is, sal ook in hegtenis geneem word nadat hulle beboet én hul voertuie geskut is, het Cele gesê.
Die nasionale departement van vervoer het die Padverkeerbestuurskorporasie intussen opdrag gegee om ondersoek in te stel na hoekom busse van SA Roadlink in so baie ongelukke betrokke is, het mnr. Collen Msibi, departementele woordvoerder, gister gesê, berig Cobus Claassen.
"Die aantal ongelukke waarby busse van SA Roadlink betrokke was, het die afgelope paar jaar toegeneem en talle onskuldige mense het hul lewens verloor of beserings opgedoen.
"Die departement is baie bekommerd hieroor en het daarom besluit om ondersoek in te stel," het Msibi gesê.
Elf mense is eergisteroggend omstreeks 01:30 in 'n ongeluk op die N2-hoofweg naby Hibberdene dood toe 'n bus van SA Roadlink, wat van Kaapstad na Durban op pad was, glo eers 'n vragmotor skrams getref en toe teen 'n aankomende motor gebots het.
'n Pastoor van Empangeni en al vyf sy gesinslede in die motor is dood, terwyl die helfte van 'n gesin op die bus ook uitgewis is.
Dit is skrikwekkend om te dink hoeveel mense kon gesterf het as die bus, wat net 12 passasiers vervoer het, vol was, het mnr. Victor Chetty, hoof van die Hibiskus-kus se munisipale beskermingsdienste, gesê.
Borgtog van R5 000 is gister in die landdroshof op Turton aan die busbestuurder, mnr. Stefanus Baartman, toegestaan. Hy moet weer op 11 Februarie op 11 aanklagte van strafbare manslag verskyn.
Ná die ongeluk by Hibberdene is die lisensie van 'n SA Roadlink-bus by Ladysmith weens beweerde onpadwaardigheid opgeskort, en passasiers was 15 uur lank buite Pietermaritzburg in bloedige hitte gestrand, het mnr. John Schnell, provinsiale verkeershoof, gesê.
Volgens mnr. Herman Steyn, risikobestuurder van SA Roadlink, het hulle gister deur die media gehoor van die opskorting van hul permit in KwaZulu-Natal.
Hulle is van plan om normaalweg voort te gaan terwyl die maatskappy se regspan Cele se kantoor probeer kontak, het Steyn gesê.
Hy het gesê die maatskappy het verskeie stappe gedoen om passasiers se veiligheid dié feestyd te verseker.
Hulle het onder meer ses nuwe busse gekoop en vrywillige padwaardigheidstoetse laat doen.
Mnr. Rob Handfield-Jones, woordvoerder van die Automobiel-Assosiasie, het gesê Suid-Afrika behoort soos Australië te vereis dat luukse busse met rolhokke en driepunt-sitplekgordels vir alle passasiers toegerus word.
12-18-2008, 02:50 AM #2020
Rower druk noodknop; ADT-lid in kop geskiet
'n Veiligheidswag is eergister in die kop geskiet toe hy en 'n kollega op 'n noodknoppie in Blairgowrie, Johannesburg, gereageer het. 'n Rower het per ongeluk die noodknoppie gedruk.
'n 16-jarige seun is in verband met die roof en skietery gearresteer. Die polisie is steeds op soek na sy drie makkers.
Volgens insp. Bokkie Keulder, polisiewoordvoerder, het vier gewapende rowers omstreeks 15:30 sowat ses mense in hul huis in Curveyweg aangehou. Hulle het later 'n motor probeer steel toe een van hulle per ongeluk die noodknoppie druk.
"Een van die rowers wou die hek met 'n afstandbeheerder oopmaak, maar het die noodknoppie gedruk. ADT-wagte is onmiddellik uit na die toneel waar hulle die verdagtes aangetref het," sê Keulder.
Volgens hom het 'n skietery tussen die rowers en die veiligheidswagte ontstaan waarna 'n wag in die kop getref is. Hy is in 'n stabiele toestand in die hospitaal.
Keulder wou nie gister die naam van die hospitaal bekend maak nie uit vrees dat die rowers die gewonde wag sal teiken. Die wag se naam is ook nie bekend gemaak nie.
Die 16-jarige verdagte is gearresteer en twee ongelisensieerde vuurwapens is gevind.
Sy makkers het weggekom deur oor bure se heinings te spring. Niemand anders is beseer nie en niks is uit die huis gesteel nie. Die polisie het ook beslag gelê op die rowers se gesteelde silwer Opel Corsa.
Keulder wou nie gister sê waar dié motor gesteel is nie.
Die verdagte sal binnekort op aanklagte van gewapende roof en poging tot moord in die Randburg-landdroshof verskyn.